《题坦腹江亭图》
明代·乌斯道

晴光耀丛芷，凉飙激微波。层云汎林麓，猿猱度烟萝。

亭中有粲汎，感慨亦何多。疏襟献苍天，天阙高嵯峨。

北辕缪阡陌，南州阻江河。琅玕腹中富，奈此迟莫何。

踟蹰眷鱼雁，悠悠泳春和。江山百灵集，凭虚一高歌。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。